CELEX: 32020Y0619(01)
Language: bg
Date: 2020-06-02 00:00:00
Title: Решение на Европейския съвет за системен риск от 2 юни 2020 година относно отмяната на някои доклади за действия и мерки, предприети съгласно препоръки ЕССР/2014/1 и ЕССР/2015/2 на Европейския съвет за системен риск (ЕССР/2020/10) 2020/C 205/07

19.6.2020   
               
               
                  BG
               
               
                  Официален вестник на Европейския съюз
               
               
                  C 205/13
               
            
         РЕШЕНИЕ НА ЕВРОПЕЙСКИЯ СЪВЕТ ЗА СИСТЕМЕН РИСК
         от 2 юни 2020 година
         относно отмяната на някои доклади за действия и мерки, предприети съгласно препоръки ЕССР/2014/1 и ЕССР/2015/2 на Европейския съвет за системен риск
         (ЕССР/2020/10)
         (2020/C 205/07)
         ГЕНЕРАЛНИЯТ СЪВЕТ НА ЕВРОПЕЙСКИЯ СЪВЕТ ЗА СИСТЕМЕН РИСК,
         като взе предвид Договора за функционирането на Европейския съюз,
         като взе предвид Регламент (ЕС) № 1092/2010 на Европейския парламент и на Съвета от 24 ноември 2010 г. за пруденциалния надзор върху финансовата система на Европейския съюз на макроравнище и за създаване на Европейски съвет за системен риск (1), и по-специално член 3, параграф 2, буква е) от него,
         като взе предвид Решение ЕССР/2011/1 на Европейския съвет за системен риск от 20 януари 2011 г. за приемане на процедурен правилник на Европейския съвет за системен риск (2), и по-специално член 20 от него,
         като има предвид, че:
         
                     (1)
                  
                  
                     В раздели 2.3.1—2.3.3 от Препоръка ЕССР/2014/1 на Европейския съвет за системен риск (3) от адресатите на препоръката се изисква да докладват на Европейския съвет за системен риск (ЕССР), Съвета и Комисията за мерките, предприети с оглед на изпълнението на препоръката, или да предоставят подходяща обосновка за бездействието си на всеки три години. Първите доклади от адресатите трябваше да бъде предоставени до 30 юни 2016 г. Наборът от първите получени доклади формира основата на първата оценка на съответствието от ЕССР за изпълнението на Препоръка ЕССР/2014/1. Заключенията във връзка с оценката бяха одобрени от Генералния съвет на ЕССР на 1 февруари 2019 г., а Обобщеният доклад за съответствието, който съдържа оценка на нивото на изпълнение на Препоръка ЕССР/2014/1 от нейните адресати, бе публикуван на уебсайта на ЕССР през май 2019 г.
                  
               
                     (2)
                  
                  
                     В раздел 2.3.1 от Препоръка ЕССР/2015/2 на Европейския съвет за системен риск (4) от съответните органи се изисква да докладват на всеки две години на ЕССР и Съвета за действията, предприети в отговор на препоръката, или да предоставят подходяща обосновка за бездействието си. Първите доклади от съответните органи трябваше да бъдат предоставени до 30 юни 2017 г. Оценката на съответствието на препоръката все още не е приключила.
                  
               
                     (3)
                  
                  
                     С Решение ЕССР/2019/15 на Европейския съвет за системен риск (5) датата за представяне на вторите доклади съгласно препоръки ЕССР/2014/1 и ЕССР/2015/2 се отложи с една година до 30 юни 2020 г.
                  
               
                     (4)
                  
                  
                     Членовете на ЕССР и адресатите на препоръки ЕССР/2014/1 и ЕССР/2015/2 в момента оценяват последиците от коронавирус (COVID-19) и са предприели редица мерки с цел да смекчат въздействието върху финансовата стабилност. Предвид значителните предизвикателства, свързани с разпространението на COVID-19, вече не е уместно да се изисква от адресатите на препоръки ЕССР/2014/1 и ЕССР/2015/2 да представят вторите доклади, срокът за които е 30 юни 2020 г.
                  
               
                     (5)
                  
                  
                     Настоящото решение не следва да засяга исканията за представяне на следващите доклади съгласно препоръки ЕССР/2014/1 и ЕССР/2015/2,
                  
               ПРИЕ НАСТОЯЩОТО РЕШЕНИЕ:
         
            Член 1
            Отмяна на някои доклади за предприети действия и мерки
            
               1.   От адресатите на Препоръка ЕССР/2014/1 вече не се изисква да представят втория доклад със срок 30 юни 2020 г. относно мерките, които са предприели с оглед на изпълнението на Препоръка ЕССР/2014/1, нито да предоставят подходяща обосновка за бездействието си.
               Параграф 1 не засяга искането за представяне на следващите доклади, които се изискват съгласно разпоредбите на Препоръка ЕССР/2014/1.
            
            
               2.   От адресатите на Препоръка ЕССР/2015/2 вече не се изисква да представят втория доклад със срок 30 юни 2020 г. относно предприетите действия в отговор на Препоръка ЕССР/2015/2, нито да предоставят подходяща обосновка за бездействието си.
               Параграф 2 не засяга искането за представяне на следващите доклади, които се изискват съгласно разпоредбите на Препоръка ЕССР/2015/2.
            
         
         
            Член 2
            Влизане в сила
            Настоящото решение влиза в сила на 3 юни 2020 г.
         
         
            Съставено във Франкфурт на Майн на 2 юни 2020 година.
            
               
                  Ръководител на секретариата на ЕССР,
               
               
                  от името на Генералния съвет на ЕССР
               
               Francesco MAZZAFERRO
            
         
         
            (1)  ОВ L 331, 15.12.2010 г., стр. 1.
         
            (2)  OВ C 58, 24.2.2011 г., стр. 4.
         
            (3)  Препоръка ЕССР/2014/1 на Европейския съвет за системен риск от 18 юни 2014 г. относно насоки за определяне на нива на антицикличния буфер (ОВ C 293, 2.9.2014 г., стр. 1).
         
            (4)  Препоръка ЕССР/2015/2 на Европейския съвет за системен риск от 15 декември 2015 г. относно оценката на трансграничните ефекти и доброволната реципрочност за мерките на макропруденциалната политика (ОВ C 97, 12.3.2016 г., стр. 9).
         
            (5)  Решение ЕССР/2019/15 на Европейския съвет за системен риск от 28 юни 2019 г. относно отлагането на някои доклади за действия и мерки, предприети съгласно Препоръка ЕССР/2014/1 и Препоръка ЕССР/2015/2 на Европейския съвет за системен риск (ОВ C 264, 6.8.2019 г., стр. 2).